
Neste bok i serien, Oklahoma terror, er i salg fra 20. november til 17. desember 2026.

Slavenes kyst


«Barbarkysten» er i sin primitive råskap et symbol på menneskenes laveste instinkter. Her finner tyven, svindleren, salooneieren, spillehaien og de prostituerte sitt rette miljø. Her kan en morder leies for en rimelig penge, her kan de mest dyriske drifter tilfredsstilles. Og de menn og kvinner som tjener sine blodige formuer i disse stinkende gatene, er de egentlige skyldige. Som snoger lever de i den sollyse overflaten på den helvetes pøl som bærer navnet Barbarkysten …»

Fra Benjamin E. Lloyd: Lights and Shadows in San Francisco.


Kapittel 1

HÅNDEN VAR BRUN OG SMAL, med lange, senete, arrete fingre.

En sterk hånd, og et fullkomment redskap.

Selv den hudfargede skinnmansjetten om ring- og langfingeren formådde ikke å redusere inntrykket av levende energi og smidighet. På en brøkdel av et sekund kunne hånden reagere, åpnes eller knyttes som om den var en del av hans vilje, hans tanker, hans vesen.

Det hendte at han så på hånden med beundring, noen ganger med avsky og noen ganger med hat.

Morgan Kanes hånd …

På en måte lignet hånden ansiktet – smalt, brunt, arrete, halvt lukket som hånden var det, halvt knyttet for å skjule mansjetten. Ansiktet skjulte også noe.

Ansiktet røpet en del av mannens karakter på godt og ondt.

Det var et slitt ansikt, et brukt ansikt – herjet av lidenskaper, dødsangst og viljen til å overleve.

Som hånden var vakker i sin funksjonalisme, var også ansiktet vakkert. Som hånden var levende i sin halvknyttede stilling, var også ansiktet levende under det tykke, svarte håret.

Utallige kvinner hadde sett på dette ansiktet og var blitt fengslet av det det fortalte, men mer av det det ikke røpet. Ytterst få hadde sett Morgan Kanes hånd åpen, og enda færre hadde sett ansiktet åpne seg og blotte en drapsmanns kalde sjel …

Stemmen rev ham ut av tankene, og han knyttet hånden fort og nesten ubevisst, som for å lukke et eller annet inne.

– Kjeder jeg deg, Morgan?

Shane så på ham over bordet.

Kane ristet på hodet uten å svare.

Det var stille i den store kontorbygningen. Merkelig, nesten truende stille. Det var som om Union Ranch i Fort Leavenworth holdt pusten.

Shane så på mannen i den slitte skinnstolen. Han visste at et eller annet plaget den magre marshalen. Han visste at Kane var svakt beruset. Han kunne se det på de svakt blodskutte øynene og den karakteristiske mysingen. Han hadde hørt at Kane hadde skiftet stambar. Kane var ikke lenger velkommen i Joe’s Bar i Kansas City. Rykter om møtet med den skitne, gamle meksikaneren og hans datter, hadde sivet innenfor Fort Leavenworths gamle forskansning.*

Noe hadde hendt, men hva?

Shane fikk seg ikke til å spørre.

– Zachary er stygt såret, men vil stå det over, sa Shane stille. – Han ble plukket opp i dokkene i San Francisco. Da hadde han ligget der i minst et døgn. Han har lungebetennelse også. Du får besøke ham.

Kane nikket. Tankene hans var langt borte. Ed Zachary – lungebetennelse? Han hørte det, men det sa ham ikke noe. Det var liksom ikke Ed det var tale om. Zachary var udødelig. Han måtte være udødelig, for han var eldste overlevende U.S. Marshal i Fort Leavenworth. Hvis Ed Zachary døde, ville Kane overta tittelen. Tanken var avskyelig.

– Telegrammet forteller at Ed ble bedøvet, antakelig med laudanum eller opium, slått ned, plyndret og slengt ut i dokkområdet. Brudd på hjerneskallen.

Kane så over skrivebordet. Ansiktet hans var uttrykksløst.

– Jeg behøver neppe minne deg om at samme skjebne venter på deg hvis du er uforsiktig, sa Shane.

Kane så nedover neseryggen sin.

– Jeg ville aldri ha sendt deg hvis du ikke var noenlunde kjent i San Francisco, fortsatte Shane, og nå var det en skarp kant i stemmen hans.

Kjent? Kanes harde, fint formete munn fortrakk seg i et bittert smil. Å ja, Shane tenkte på den diamantaffæren. Jo da, Kane var «kjent». Han hadde vært på et horehus med en gruveingeniør, var blitt overfalt og på nære nippet slått i hjel.

Tankene hans gikk uvilkårlig til Gwen Arling og den smilende, belgiske svindleren som hadde tatt henne med til Europa – ut av Morgan Kanes liv.*

Han rettet seg nesten umerkelig opp i stolen, som om en vekt gled av ham.

– Du burde egentlig hatt permisjon en stund, fortsatte Shane. – Du er ikke i form. Men jeg har ingen andre.

Kane så igjen nedetter neseryggen sin.

Shane så ut av vinduet. Det var så altfor sant. Han hadde bare én Morgan Kane. Han kunne trenge et dusin.

Hva var styrke?

Svulmende muskler, en hard skalle, en oljet revolver?

Hva holdt denne mørke mannen i skinnstolen gående? Hvilke krefter kunne Kane mobilisere når det var påkrevet – gang på gang, år etter år? Noen ganger grep Shane seg i å tenke på de universelle kreftene et menneske hadde i arv, fra jegeren som nedla mammut til de menn som ga seg havet i vold for å seile jorden rundt. Morgan Kane var en syntese av de krefter og den vilje som hadde tvunget naturen til å underkaste seg mennesket som åndskraft.

– Du tar jobben?

Kane nikket. – Selvfølgelig.

– Du husker det jeg har fortalt?

– Ja.

Kane løy, og Shane visste det. Han hadde snakket uavbrutt i nesten en time. Bare en brøkdel hadde festet seg i Kanes alkoholsløve hjerne.

Shane følte et øyeblikks raseri. Han hadde bare én Morgan Kane, og han var full da han fikk høre om oppdraget!

Hvorfor i helvete kunne han ikke være edru akkurat nå, når Ed Zachary lå i koma og Fort Leavenworth var som utdødd?

Hvorfor måtte nettopp Morgan Kane rase mot den håpløse alkoholikers avgrunn?

Han bet i seg et rasende utbrudd og tvang seg til å smile.

– Prøv å bli edru på toget, sa Shane hest.

Kane så på ham. Et øyeblikk flammet det rustent i de nesten fargeløse, grå øynene. Men det døde hurtig ut, og øynene hadde samme farge som kald aske.

DEN SAMME KALDE, DØDE FARGEN så Kane igjen i det sollyse sykerommet på østsiden av sykehuset der Ed Zachary lå.

Gardinene var trukket for, men California-solen trengte gjennom og kastet et gulaktig lys over Zacharys nesten gjennomsiktige, grå hud. Skjegget var jerngrått. Kane grep seg i å tenke at hvis han døde, ville han bli barbert.

Legen sa dempet: – Han har vært bevisstløs i ni døgn.

Kane tenkte: Hvordan får de mat i ham?

– Kommer han ikke til bevissthet i løpet av fire–fem dager, er det små sjanser.

De hvite bandasjene dekket Zacharys hode helt ned til øyebrynene. Kjeven var skarp, den stakk frem under huden som et krumt, skarpt bein.

Bein. Bein kunne knuses. Også en skalle.

Kane løftet hånden til sitt eget hode, til den hvite, usunne stripen langs høyre tinning der håret var stritt og dødt.

En gang hadde også han hatt hjernerystelse, kanskje et kraniebrudd. Det hadde gitt ham synsforstyrrelser i flere år.

Kane sa: – Hvis han våkner, hva da?

Legen så på Zachary. – Vanskelig å si. Kommer an på skadene. Vi vet lite om menneskets hjerne. Han kan bli helt frisk, men han kan også bli helt eller delvis lammet. Det vil tiden vise.

Ute i resepsjonen kjente Kane igjen den underlige lukten av eter og sprit og rene bandasjer. Han ble kvalm og skyndte seg ut.

Her ute, i solskinnet, følte han en dyp skyld. Hvorfor hadde han ikke følt sorg ved synet av Zachary? Hvorfor ble han ikke lei seg?

Det eneste han følte var avsky, en nummen angst. Hvorfor? Fordi han selv hadde ligget på et sykehus, i dødsskyggen, og følt ensomheten som en stein på brystet? Likte han ikke at en annen mann skulle følge ham – selv dit?

På vei ned til byen satt han i dype tanker. Øynene gled over den rykende, larmende byen uten å se. Husrekker gled forbi vognen, store, prangende mursteinsbygg. Ute i bukten lå en rekke skip for anker. Kullrøyken lå som et sørgeslør over dokkene og de lavere byområdene.

Under sørgesløret lå «Red Light district» – Barbarkysten.

Der nede skulle han hevne Ed Zachary.

Hevne?

Det var over 20 000 mennesker der nede. Hvordan skulle han kunne hevne Zachary?

Kollektivt?

Vognen ramlet over brolegningen. Sporvogner trukket av muldyr klapret forbi. Fortauene var yrende fulle av mennesker. Alle hastet til eller fra, som om tiden stormløp i timeglasset.

Kane passerte det store hotellet der han hadde bodd forrige gang, og ba kusken stanse utenfor Gulf Hotel i Canary Street, på grensen av Barbarkysten. Hotellet lå i en smal gate, med en mengde gamle trehus som sto for fall. Det lå flere hoteller i gaten, og det var hovedsakelig sjømannspjekkerter som dominerte gatebildet.

Kane betalte, hentet nøkkelen i resepsjonen og gikk opp på rommet.

Han satte seg ved vinduet. Han kunne ikke se over takene på motsatt side.

På bordet sto en flaske Jim Beam Bourbon. Han tok en slurk og rullet en sigarett. Salvesken ved siden av flasken svulmet av papirer. Nei, forresten – ikke bare papir. Han åpnet den og trakk ut patronbeltet med hylster og våpen. Han ble sittende og veie den tunge revolveren – en .45 «Double Action» Colt Police Positive.

Den var helt ny. Den forrige hadde kaliber .44. Forskjellen var ubetydelig. Bare hensynet til at .44 ammunisjonen etter hvert ble erstattet av .45, gjorde det nødvendig å bytte.

Også denne hadde skjefteplater av guttaperka. Det var en svak, brungyllen farge i de mørke, klebrige platene. Stålet hadde en klar, skarp blåfarge. En bøssemaker i Kansas City hadde glattet siktet for ham, polert det med en oljesmergel. Siktet var lavt, svakt stigende Baughman «Quick Draw»-sikte, opprinnelig konstruert av ingeniørene hos Smith & Wesson.

Samme dag som Kane pakket og gjorde seg klar til å reise, kom et par offiserer fra forlegningen opp til ham. Han kjente dem godt. Han pleide å skyte sammen med dem på Field-banen.

De viste ham en ny revolver.

Det var nok til at Kane på nære nippet hadde mistet toget.

Revolveren var et banevåpen. Colt-fabrikken kalte den «Bisley Target» etter den berømte Bisley-banen i England.

Revolveren lignet en krysning mellom en Colt Army og hans egen «Police Positive». Løpet var langt, balansen perfekt og skjeftet av sedertre hadde en utfresing til tommelfingeren på venstre side og fingergrep på innsiden av skjeftet.

– Vi skal opp på banen nå, sa offiserene. – Colt har lagd tjue stykker av den. Prototyper. De skal prøves av Hæren et års tid. Blir du med?

NOEN AV PAPIRENE fulgte med revolveren ut av salvesken.

Han så på overskriftene:

«CHINESE EXCLUSION ACT».

Det var loven som stengte grensene for kinesisk immigrasjon.

De andre papirene inneholdt navn han kjente igjen fra Shanes instrukser i Fort Leavenworth:

Jerome Bassity, Ned «Bull Run» Allen, «Happy» Jack Harrington, Mammy Pleasant, Johanna Schriffin, Bertha Kahn, Mary Hastings, Dina Cameron – og det siste navnet, Ah Toy.

Kane smakte på det – Ah Toy.

Han sa det halvhøyt.

Kinesisk. Hva hadde Shane kalt henne? Den gylne kurtisane?

Noe sånt.

Kane sorterte papirene foran seg, flyttet flasken, og studerte dem.

Men øynene hans ble stadig trukket mot papiret der det kinesiske navnet sto – Ah Toy.

Han tok en ny slurk bourbon og fikk fyr på sigaretten igjen.

«Loven forbyr kinesisk immigrasjon,» hadde Shane sagt. «Før loven trådte i kraft, var det 12 000 kinesere i Chinatown. Etter loven er tallet økt til 15 000!»

Det var jobben i et nøtteskall: Stanse den ulovlige immigrasjonen.

Etter hvert som brennevinet gjorde sin virkning og visket ut minnet om Ed Zacharys grå ansikt, husket Kane mer og mer av det Shane hadde fortalt.

– Det vil kanskje forundre deg, hadde Shane sagt, – men slaveriet blomstrer i USA fremdeles, nærmere bestemt i San Francisco. Kvinnelige slaver, kinesiske slavepiker, blir importert fra Kanton og solgt til bordellene i den bydelen som kalles Barbarkysten. Det er tusenvis av dem. Etter at loven trådte i kraft, har tallet økt. Det kommer stadig nye, fra tolv–tretten år og oppover. Etter noen få år på Barbarkysten er de utslitte, og blir rett og slett solgt videre – til kafeer, vaskerier, gruver og rancher. Prisen ligger på omkring hundre dollar.

Den største «importøren» er Ah Toy …

Kane tok papiret og leste de få linjene:

AH TOY – kinesisk bordellvertinne. Alder omkring tretti. Eier fem eller seks bordeller, en rekke opiumsbuler, og beskjeftiger mer enn tusen kinesiske slavepiker. Hun kontrollerer «The Five Companies» – De fem kompanier – de såkalte tongs – mektige brorskap, eller kaster, som er kjent i Kina fra århundrer tilbake. Den mektigste av disse tongene er Hip Sings. De er den eneste lov som hersker i Chinatown. Det er alminnelig akseptert at Ah Toy kontrollerer Hip Sings, og bruker dem til kontroll og salg av pikene etter at de har gjort tjenesten i bordellene.

Kane la fra seg arket.

Var det Hip Sings som sto bak plyndringen av Ed Zachary?

Han var bedøvet med opium …

Kane tok en ny slurk. Han følte seg irritabel og nervøs.

Dette var ikke i hans gate.

Tanken på å snuse rundt i San Franciscos slum på jakt etter en klan som Hip Sings forekom ham latterlig, nesten grotesk.

Kane var ingen novise. Han hadde besøkt horehus over hele landet, men å arbeide i eller i nærheten av dem var noe helt annet.

Kane bladde distré gjennom de andre papirene. Han stanset ved Jerome Bassity:

JEROME BASSITY, egentlig Jeremy McGlane, den egentlige leder på «Barbarkysten». Er medeier i mer enn halvparten av bordellene, saloonene og spillebulene. Ved hjelp av leiemordere har Bassity skaffet seg kontroll over en rekke virksomheter, og det er offentlig kjent at Abe Ruef, formannen i bystyret, mottar store summer fra Bassity for å skaffe bevilgninger til skjenkesteder. Disse bevilgningene blir solgt til høystbydende. Abe Ruef og hans assistenter – Eugene Schmitz og P. H. MacCarthy – beskytter Bassity mot spredte angrep fra San Franciscos aviser, i første rekke «San Francisco Bulletin», «The Call» og «The Examiner» (William Randolph Hearst.)

Kane tok et nytt ark og fortsatte å lese:

«NED «BULL RUN» ALLEN – eier av «Hells Kitchen», Helvetes kjøkken. Eier foruten ovennevnte, flere «cribs», dansesaler, spillebuler og salooner. Beskjeftiger ca. 40 prostituerte, hovedsakelig spanske og franske. Er kjent for å gi sine piker brennevin i stedet for te, og når de blir berusede, står de til disposisjon for kundene for en pris av 1 – én – dollar.

«HAPPY» JACK HARRINGTON – eieren av «Opera Comique» i Jackson & Kearney Street. Introduserte magedans på «Barbarkysten». Hans livvakt og hallik er BART FREEL, kjent revolvermann i San Francisco.

MARY HASTINGS – hennes virkelige navn er ukjent, antakelig fransk. Alder ca. tretti. Brunette. Hennes hallik og livvakt er TOM GAYNOR. Driver en rekke bordeller og nakenshow. Har uttalt at «ingen perversjon er fremmed for meg». Har offentlig fremvist samleie mellom en kvinne og en shetlandsponni. (Her leste Kane to ganger!) Etter et «show» der en hvit jomfru på fjorten ble gitt sin debut av to negre, fikk hun vanskeligheter med MAGGIE KELLY, en konkurrent fra Georgia som er negerhater.

MAMMY PLEASANT – egentlig Mary Ellen Pleasant. «Hvit» neger fra New Orleans. Var som ung slavinne på Bayou St. John-plantasjen. Frigitt før borgerkrigens slutt. Alder ca. førti.

JOHANNA SCHRIFFIN, BERTHA KAHN OG TESSIE WALL – bordellvertinner. Beskjeftiger til sammen ca. to hundre prostituerte. Ukjent opprinnelse. Alder mellom 25 og 30. Har en livvakt, eller «kontrollører» som teller omtrent et dusin mann, alle kjente som strupekuttere, halliker og utpressere.

Neste ark hadde overskriften «The Tongs:»

Praktisk talt kjente, kinesiske kaster eller brorskap. Stammer antakelig fra kystprovinsene, Kanton, Hong Kong og Macao. Bærer et merke på håndleddet, ofte rødt. «De Fem Kompanier» i Chinatown i San Francisco er fullstendig kontrollert av og underlagt Hip Sings, den mektigste av tongene. Ved et forlis som skyldtes brann på havnen i San Francisco, ble 29 kinesere drept. Det påstås at AH TOY betalte for å få de drepte – som alle tilhørte Hip Sings – transportert til Kina for å bli gravlagt der.

Kane la ned arket, samlet hele haugen og stakk den inn i salvesken.

Det begynte å skumre utenfor det skitne vinduet.

Fra gaten hørte han store flokker toge ned mot «Barbarkysten».

Han reiste seg og kikket ned.

De kom, enkeltvis og i grupper. Alle hadde kursen mot bydelen under Telegraph Hill.

Kane rettet seg opp, trakk gardinene for og korket flasken med en definitiv bevegelse.

Det var ikke annet å gjøre enn å følge strømmen til «Barbarkysten».

Raskt kontrollerte han at sylinderen var full, spente beltet om hoftene, knyttet remmene rundt låret og tok på seg jakken og hatten.

Da han gikk ned trappen, hadde han fullstendig glemt Ed Zachary.

______________

* Se Morgan Kane bok 6 og 7: El Gringo og El Gringos hevn.

* Se Morgan Kane bok 55: Hardere enn stål.

